钦定古今图书集成/明伦汇编/氏族典/第296卷 > 《章氏家乘序》前人
## 钦定古今图书集成/明伦汇编/氏族典/第296卷 > 《章氏家乘序》前人

章氏本姜姓，出于神农氏之裔。逮齐太公支孙，受封
于鄣，即《春秋》所书“齐人降鄣”是也。今密州有古鄣城，
实其古地。鄣，纪之附庸国也。纪亦姓姜，地皆与齐接，
其为姜姓无疑。或谓出于夏之诸姒者，乃误以辛作
章。而谓不去邑而别为鄣仇氏者，亦不知汉章弇因
避仇而始加之也。鄣自为齐所灭，子孙遂去邑称章
氏，分适他国。有讳展者，仕晋为中散大夫，世居汴之
阳武，至兵部尚书。嵒永嘉初，出守于泉，始家于南安，
唐康州刺史鹏，又自南安迁建之浦城，康州之五世
孙重复自浦城迁处之龙泉，盖重之曾祖仔钧，当唐
之季，琅琊王王审知节度福州，仔钧投以三策，大喜，
遂承制授高州刺史、检校太傅。其妻渤海郡君练氏，
贤而多识，有恩及南唐将领王建封，遂全建州一城
之命。生一十五子、六十八孙，支系敷蕃布于东西，或
入坐庙朝，或出膺郡寄，或宰百里之邑，或秉节钺，分
镇边陲，“后先显者，殆以百馀计，蔚为江南望宗。然而
世远族殷，复罹兵燹，渐至于不可考。重之十六世孙
溢，深为是惧。”于是稽厥系绪，法诸史表，旁行为图，条
列不紊，作《谱图篇》第一。先世遗行，可仰可师，摭其都
凡，区别以陈，作《景行篇》第二。竹素所载，琬琰所刻，文
章昭烂，不愆其实，作《传志篇》第三。事涉考质，难可类
分，小大弗爽，集以示后，作《丛载篇》第四。四篇之作，复
不厌详，著《本房图》，以为别录，通名之曰《章氏家乘》云。
“濂窃闻之，隋唐而上，选举必稽于簿状，婚姻必由于
谱系。是以图谱有局，郎令史有员，知撰谱事有官。四
方以家状来上者，官为考定，藏于秘阁，副在左户，其
制最详且明也。五季以来，法始大坏，而近代为尢甚。
官不必有簿而品第混淆，家不必有谱，而姓氏无别。
有不得不怃然而增慨者溢于其间，乃能”孜孜弗懈
而成书以传，其贤于人也远矣。濂与溢游者久，虽不
能文，谨为稽章氏所自及。夫述作之意，序诸篇端，他
日图谱之局或设，博雅君子，亦当于此而有考焉。“溢”
字三，益尊尚伊洛之学，持己率物，粹然一出于正云。

《明外史艾南英传》：“万历末，场屋文腐烂，南英深疾之，
与同郡章世纯、罗万藻、陈际泰以兴起斯文为任。乃
刻四人所作，行之世，世人翕然归之，称为章、罗、陈、艾。